**Rektor**

Slovenskej technickej univerzity v Bratislave

**vyhlasuje**

internú univerzitnú súťaž na vypísanie tém na postdoktorandské pracovné miesta

Univerzitná súťaž sa vyhlasuje v súlade so smernicou č. 6/2014 - SR (*Postdoktorandské výskumné pobyty na Slovenskej technickej univerzite v Bratislave*). Vyhlásená súťaž predstavuje v súlade so smernicou prvé kolo pri vytváraní postdoktorandských pracovných miest. Cieľom je vybrať najkvalitnejšie výskumné témy pre takéto pracovné miesta. Oprávnenými navrhovateľmi výskumných tém sú vedúci ústavov, resp. katedier, ale aj profesori STU v nadväznosti na riešenie konkrétnych výskumných projektov, prípadne predložené výskumné zámery. Návrh musí byť zdôvodnený aktuálnosťou a perspektívnosťou problematiky prípadne a jej významom pre personálne budovanie pracoviska v kontexte zabezpečenia rozvoja hlavných činností univerzity. Predložené návrhy tém posúdi komisia menovaná rektorom. Po vybraní najlepších tém na postdoktorandské pracovné pobyty bude vyhlásená výzva na ich obsadenie s predpokladaným nástupom 1.10.2014.

**Termín vyhlásenia výzvy**: 2. 6. 2014

**Uzávierka podávania návrhov**: 20. 6. 2014

**Náležitosti podaného návrhu:**

* Meno navrhovateľa
* Špecifikácia navrhovanej témy s poukázaním na jej aktuálnosť a relevantnosť a prepojenie s riešenými projektmi navrhovateľa
* Stručné CV navrhovateľa s akcentom na jeho vedeckovýskumné aktivity
* Základné scientometrické ukazovatele navrhovateľa (publikácie, citácie, patentová aktivita, transfer poznatkov do praxe, ateliérové aktivity)
* Prehľad o domácich a zahraničných projektoch, ktorých bol navrhovateľ zodpovedným riešiteľom
* Počet vyškolených doktorandov, ich uplatnenie vo vedeckovýskumnom priestore alebo priemyselnej praxi
* Ďalšie prípadné informácie dokresľujúce vedecký profil navrhovateľa
* Vyjadrenie vedúceho pracoviska/dekana o odporúčaní navrhovanej témy

**Návrhy zasielajte** **na adresu**:

prof. Ing. Stanislav Biskupič, DrSc.

prorektor pre vedu a výskum

Rektorát STU

Vazovova 5

812 43 Bratislava

**Príloha:** Smernica 6/2014 – SR

(http://www.stuba.sk/new/docs//stu/pracoviska/rektorat/odd\_pravne\_organizacne/postdoktorandské%20výskumné%20pobyty.pdf)